САЛАШИ – ИЗМЕЂУ ИДЕАЛИЗОВАНОГ И СТВАРНОГ

 Представа по којој у атарима у Војводини живе људи задовољни приносима које им даје равница, у кућама у чијим оџацима и на чијим таванима се суше шунка, сланина и кобасице, где уз топле пећи дремају старци и спавају деца, где миришу штрудле и врућ хлеб, а у пејзажу ђерам стреми ка облацима, док се колима или саоницама у које су упрегнути коњи креће у град у биоскоп, или у атар код комшија, јесте идеализована слика некадашњег живота. У том наративу, домаћини дочекују госте са укусним јелима, а гостинска соба је опремљена ручно тканом, везеном, уштирканом постељином. Представа о салашарском животу носи у себи причу о изобиљу, о слободи у питомом пејзажу са широким небом и плодним њивама.

 Друга искуства из живота салашара говоре и о важности близине сточне пијаце, млина, воденице, прекрупаре, о значају школа, али и локалних кафана, као и о потреби младих да суботе и недеље проводе у селу или граду (у својој кући или у изнајмљеној соби). У оближње село или у град одлазило се на пијацу ради продаје пољопривредних производа, или код лекара; у тим местима се венчавало и сахрањивало.

 Са друге стране, аграрне реформе после Другог светског рата, у оквиру којих је спровођено одузимање земљишта од сељака, оснивање земљорадничких задруга и ограничавање величине земљишних поседа, значајно су измениле ситуацију у војвођанским атарима. У том периоду дошло је до превођења великог броја приватних пољопривредних поседа у државно/друштвено власништво, а намера државе је била и да се у циљу рационализације производње поседи у њеном власништву укрупне. На тај начин су многи дотадашњи власници своје поседе изгубили, или су добили у замену земљиште на неком другом месту. Разлог за напуштање салаша био је и тај што су добијањем друге земље, сељаци постајали удаљени од својих комшија и родбине, у чијем суседству су до тада живели. На опадање броја салаша утицало је и то што је модерна пољопривредна производња захтевала све мање *живог*  рада, као и то што је у оближња села и градове људе привлачила развијена инфраструктура и могућност запошљавања. Један број салаша који су некада били груписани, због комасације су постали усамљени у атару, што је салашарима свакако умањило осећај сигурности и омогућило лоповима да их поткрадају и пљачкају. Салашари и данас сами урушавају кровове својих кућа када их напуштају, да им се не би уселили сточари и на њиховим поседима напасали стоку.

 Идеализована представа о салашима не садржи турбулентне економске и друге промене, опустеле атаре и запуштене салаше, урушене кровове, ни разбојнике који прерушени у сточаре крстаре пољима. Елементи модела салаша који je овде назван идеализованим представљају у времену заустављене детаље „златног доба“ салашарског живота. То доба је, приближно, трајало од двадесетих до седамдесетих година 20. века, изузев прекида током Другог светског рата, када је салашарима земљиште одузела нацистичка Мађарска, као и непосредно после Другог светског рата, када им је тек враћену имовину одузимала новооснована држава Југославија. Модел стварног салаша, представљен на примеру Бачког Петровог Села, састојао би се од приказаних елемената салашке архитектуре, која подразумева градњу објеката на извесној удаљености од насеља, што даље условљава изолован начин живота; од елемената као што је одрживо пољопривредно привређивање, али које је често бивало на граници одрживости, или као што је емотивна везаност салашара за своје салаше и салашарски начин живота, чак и онда када су прилике биле лоше или онда када су своје салаше морали сами да руше.

 Околност што су салашари били усмерени на производњу хране првенствено као земљорадници (упоредо су се бавили и стационираним сточарством и живинарством), обезбеђивала им је знатнију количину слободног времена ван пољопривредне сезоне када није било радова на њивама, када су могли да уживају плодове свога труда (топле пећи и примамљива храна), о чему се глас проносио далеко. Толико далеко да се тај идилични сегмент салашког живота пренео и у машту оних који на салашу никада нису били.

 Оно што ентеријер и екстеријер салаша данас чини идиличним је њихова „заустављеност“ у времену. Изглед куће и економског дворишта, као и употреба старог крупног и ситног покућства, у случају салаша, задржали су се много дуже него што је то био случај са кућама на селу у којима су се промене одигравале динамичније. Касније, како су салашари који би остајали на окућници старили и сиромашили, пропадање предмета из њихове непосредне околине текло је упоредо са тим, а стари предмети су ретко замењивани новим. На салаше би стизали предмети који су били одбачени из кућа у којима су, у селу или граду, живела њихова деца. Вероватно због тога што им се друштвени живот сводио на понеку посету деце и унука, као и због самог старења салашара, била је умањена брига о естетици окружења, али и о хигијенским условима у којима су живели.

 Естетика традиционалне салашке културе у себи носи везене ружице на цакнама које се спуштају са ивице ручно тканог, уштирканог доњег чаршава у гостињској соби, мустриране и ваљком декорисане зидове, најчешће мотивима цвећа, воћа и птица, али и сведену декорацију на забату крова, просторну композицију бунара са ђермом, мале цветне леје испред куће и амбаре пуне кукуруза. Изглед куће, ентеријера и покућства поседује исту естетику као и војвођанска сеоска кућа, али је простор око кућа на другачији начин организован. Двориште на салашима је често пространије, није ограђено са свих страна, уоквирено је економским објектима и природним границама: барама, речицама, шеваром, багремарима. Разлика се може уочити и у међусобном распореду куће за становање, економских објеката и окућнице, али дистинкција се огледа у ширини простора „према споља“: према имању салашара (воћњаци, виногради, ливаде, њиве), комшијским имањима, ливадама, путевима, дрворедима и путевима. Простор салаша отворен је са свих страна – *докле пуца поглед*. Оријентири у атарима у којима постоје салаши јесу речице, баре и шумарци, али оно што је, као оријентир, јединствено – то су ђермови над бунарима који се својом висином истичу у равници.

 Сада, када салаши далеко од наших очију физички нестају и када су готово сви елементи салашког живота остали у прошлости и у сећањима салашара, идеализована прича о салашима наставља свој романтични живот у колективном сећању Војвођана.

 Фотографије салаша носе у себи успомене на некадашње трајање и бележе њиховo нестајање. Изникли из пејзажа, стопљени са пејзажом, салаши шире скривине мирисе влажне земље, покошеног сена, стајњака и зрелих јабука, прашињавих летњих путева, процветалог пролећа; или звуке пуцкетаве ватре у зиданим пећима, док зима штипа образе, а снег покрива њиве и поља – док пси чувари будно њуше ветар и птице се скривају под стрехом....Али, зидане пећи више нису топле, нема везом обрубљених белих „штрафтица“ на сталажама и *шлингераја* на намештају, нема топлих перина на креветима и поњава на подовима, нико неће доћи да се диви брижљивој и уредној домаћици, пуном амбару, цветној леји поред куће, ни коњима враним.

 Посебно захваљујем мојим драгим пријатељима и сарадницима Весни Томић и Душану Иветићу као и Ленђел Ласлу који ми је открио салаше Бачког Петровог Села.

Весна Недељковић Ангеловска